สมาคมบจ.อ้อนขุนคลังแก้กม.หนุนตลาดทุนโต
สมาคม บจ.พบ รมว.คลัง วอนให้ช่วยปลดล็อกกฎหมายควบรวม เอาจริงกับผู้ทำผิดกฎหมาย ด้าน &#8220;ธีระชัย&#8221; ขอให้ บจ.ช่วยต่อต้านคอร์รัปชัน
15 ก.ย. 2554

สมาคม บจ.พบ รมว.คลัง วอนให้ช่วยปลดล็อกกฎหมายควบรวม เอาจริงกับผู้ทำผิดกฎหมาย ด้าน “ธีระชัย” ขอให้ บจ.ช่วยต่อต้านคอร์รัปชัน
น.ส.เพ็ญศรี สุธีรศานต์ ผู้อำนวยการสมาคมบริษัทจดทะเบียน (บจ.) เปิดเผยถึงผลการเดินทางเข้าพบนายธีระชัย ภูวนาถนรานุบาล รมว.คลัง เมื่อวันที่ 12 ก.ย.ที่ผ่านมาว่า สมาคมได้ขอให้ช่วยดูแลเรื่องการบังคับใช้กฎหมายสำหรับผู้กระทำผิดตามกฎหมายหลักทรัพย์และตลาดหลักทรัพย์ให้มีประสิทธิภาพและรวดเร็ว เพราะตลาดทุนเป็นเรื่องของการระดมเงินจากประชาชน หากพบการทำผิดและไม่มีการลงโทษอาจสร้างความไม่เชื่อมั่นกับผู้ลงทุนได้ 
สมาคมอยากขอให้หน่วยงานภาครัฐมีความเข้าใจและทันต่อสภาวะแวดล้อมของตลาดทุน เพราะมีตัวอย่างให้เห็นแล้วว่า ในประเทศที่มีหน่วยกำกับดูแลตลาดทุนเข้มแข็ง เช่น สหรัฐ ยังเกิดกรณีอดีตประธานกรรมการตลาดหุ้นแนสแด็ก ตั้งกองทุนเฮดจ์ฟันด์รูปแบบแชร์ลูกโซ่สร้างความเสียหายกับผู้ลงทุนในวงกว้าง แต่สามารถมีบทลงโทษโดยเร็ว 
นอกจากนี้ ยังขอให้ รมว.คลัง ช่วยแก้ไขกฎหมายที่เป็นอุปสรรคต่อการดำเนินการตามแผนพัฒนาตลาดทุนไทย เช่น กฎหมายควบรวม ซึ่งเป็นประเด็นพูดกันมานาน เพราะพิสูจน์แล้วว่ามีส่วนช่วยสร้างความเข้มแข็งให้กับ บจ. สามารถดูตัวอย่างการควบรวมกิจการในกลุ่ม ปตท.
ผู้อำนวยการสมาคม บจ. กล่าวว่า รมว.คลัง เองได้ขอให้สมาคม บจ.ช่วยผลักดันเรื่องการต่อต้านคอร์รัปชัน เห็นว่าเป็นเรื่องสำคัญ หากไม่มีผู้จ่ายก็ไม่มีผู้รับ และเมื่อเริ่มต้นจากภาคเอกชนน่าจะมีส่วนช่วยให้การจัดซื้อและจัดจ้างของภาครัฐดีตาม